ધર્મવેત્તાઓ કહે છે તે તો તેમના અર્થમાં પરંતુ સામાન્યજન પાસે પોતાને મળવાનો સમય એટલે પોતાની પ્રિય પ્રવૃત્તિની સંગત અને એમાંથી નીપજતી રંગત. ગઈ સદીમાં ધર્મગુરુઓની સ્પર્ધામાં મોટિવેશનલ ગુરુજનો પણ ઊતરી આવ્યા, પણ આર્થિક સપાટાઓમાં અને સંસારના ચાર છેડા એકત્રિત કરવામાં બહુ લોકો નવા નવા રઝળપાટે ચડી ગયા. વચ્ચે નવી ટૅક્નોલોજીના એક પછી એક એવા ઊભરા આવ્યા કે લોકો એને વળગી પડ્યા. હવે ફરી કંઈક ઠરીઠામ થયા હોય એવું દેખાય છે. એલવિન ટોફલરની આગાહી પ્રમાણે ગઈ સદીના અંત સુધીમાં મનુષ્ય પોતાને ઘેર પાછો ફરી જવો જોઈતો હતો, પણ એમ થયું નથી. હવે તો મનુષ્ય ઘરે સાંજે આવે છે ત્યારે ઑફિસ પણ જુદા-જુદા રૃપમાં સાથે લેતો આવે છે. ઘરમાં જે થોડોક તે હતો તેમાં પણ ઘટાડો થયો છે. ક્યારેક તો ઘરે હોવા છતાં લોકો બાહિરે જ હોય છે.